Gafa lui Voiculescu pe tema înmormântărilor pacienților morți de COVID: "Am preluat o informație greșită și am insistat asupra ei".
Vlad Voiculescu recunoaște că a greșit, după ce a declarat că un vechi ordin de ministru nu dă indicații legate de înmormântarea celor morți din cauza COVID-19. Vlad Voiculescu: "Am preluat o informație greșită și am insistat asupra ei".
"Tocmai am avut declarații de presă. Din păcate, în cadrul întâlnirii am preluat o informație greșită și am insistat asupra ei în dialogul cu reporterii, lucru pentru care îmi cer scuze. Într-adevăr, așa cum mai mulți reporteri au semnalat, o parte a celor decedați – și anume cei autopsiați – conform vechiului ordin de ministru, persoanele decedate în urma infecției cu SARS-CoV-2 <<se igienizează, dar nu se efectuează asupra lor manopere de cosmetizare și nici nu se îmbracă, înainte de a fi introduse în sac>>. Este o reglementare din data de 6 aprilie 2020, pe care nu o voi comenta, ci o voi modifica în cursul zilei de astăzi", anunță Voiculescu.Anterior, ministrul a insistat, într-o discuție cu jurnaliștii, că, în ceeea ce privește înmormântările morților din cauze asociate COVID-19, nu spune în niciun ordin că oamenii nu ar trebui să fie îmbrăcați."Regula, dacă nu s-a respectat undeva, este din pricina unei lipse de bun simț elementar", a spus Voiculescu.